Upravni odbor Alma Mater Europaea – Evropski center, Maribor je na podlagi Statuta Alma Mater Europaea – Evropski center, Maribor, dne 01.06.2021s spremembami z dne 19.6.2012, dne 17. 7. 2015, dne 15. 2. 2019, 1.6.2021 in dne 28.09.2023 sprejel

**PRAVILNIK O PRISPEVKIH IN VREDNOTENJU STROŠKOV NA ALMA MATER EUROPAEA – EVROPSKI CENTER, MARIBOR (ALMA MATER)**

**I. Splošne določbe**

**1. člen**

S tem Pravilnikom Alma Mater Europaea – Evropski center, Maribor (v nadaljevanju Alma Mater) ureja vpisne stroške, šolnine in druge prispevke. Pravilnik določa višino in način vrednotenja  vpisnih stroškov in drugih prispevkov ter šolnin na Alma Mater in določa postopke sprejemanja cenika Alma Mater ter notranje kontrole izvajanja tega pravilnika.

Določbe tega Pravilnika veljajo tako za redni kot za izredni študij, ki se izvaja na Alma Mater razen, če je v posameznem členu določeno drugače.

Ta pravilnik ne velja za zaračunavanje storitev in prodajo blaga, ki jih Alma Mater opravlja kot tržno dejavnost.

**2. člen**

Posamezni pojmi, uporabljeni v tem pravilniku, imajo naslednji pomen:

* Študent je oseba, ki je vpisana na Alma Mater in se izobražuje po dodiplomskem ali podiplomskem študijskem programu, redno ali izredno ali na daljavo. Status študenta izkazuje s študentsko izkaznico.. Študent ponavljavec je oseba, ki se ponovno vpiše v isti letnik, ker ni izpolnil pogojev za napredovanje v višji letnik.
* Oseba brez statusa je nekdanji študent, ki je prekinil študij, torej v danem letu ni vpisan v program iz katerega opravlja izpite, seminarje ali diplomsko nalogo (imenovan občan ali pavzer)
* Cenik Alma Mater je enoten dokument, ki ga vsako leto sprejme Upravni odbor Alma Mater na podlagi določb tega pravilnika.
* Upravni odbor je organ zavoda zadolžen za urejanje finančnih in materialnih zadev zavoda.

**3. člen**

Cenik vključuje naslednje stroške:

* vpisnino,
* druge prispevke za študij po študijskih programih z javno veljavnostjo,
* šolnine,
* prispevke za posamične storitve, ki niso zajete v šolnini v skladu s tem pravilnikom,
* drugo.

**II. Vpisnina**

**4. člen**

**(vpisnina)**

Vpisnina v začetni letnik vključuje stroške za:

* študentsko izkaznico z nalepko za vpisno leto,
* indeks,
* prispevek za knjižnico in dostop do plačljivih baz,
* vpisne liste-obrazce,
* stroške administracije in drugo.

Vpisnina za vpis v višje letnike, absolventski staž oziroma ponovni vpis ter za podaljšanje statusa študenta, vključuje stroške za:

* vpisne liste-obrazce,
* nalepko za študentsko izkaznico,
* prispevek za knjižnico in dostop do plačljivih baz,
* stroške administracije in drugo.

Vpisnino iz prvega odstavka tega člena plača študent ob prvem vpisu v začetni letnik posameznega študijskega programa. Vpisnino iz drugega odstavka tega člena plača študent ob ponovnem vpisu v isti letnik in ob vpisu v višji letnik istega študijskega programa, absolvent ob vpisu absolventskega staža ter študent, ki mu je bil podaljšan status študenta iz opravičljivih razlogov.

Znesek vpisnine, je določen v ceniku Alma Mater v pavšalnem znesku.

Določila v tem členu veljajo le za študente, ki študirajo izredno.

**5. člen**

**(znesek vpisnine)**

Znesek vpisnine za vsako študijsko leto določi Upravni odbor Alma Mater na predlog predsednika Alma Mater.

**6. člen**

**(evidenčna prijavnina)**

Kandidati, ki se na študij prijavljajo evidenčno, plačajo evidenčno prijavnino, ki jo določi Upravni odbor Alma Mater na predlog predsednika Alma Mater. V to ceno so všteta administracijska dela, elektronski indeks, uporaba knjižnice, morebitna potrdila in drugo.

**III. Drugi prispevki za študij po študijskih programih**

**7. člen**

**(prispevki za vpis in drugi prispevki)**

Študentom, ki se vpisujejo na redna študijska mesta študijskih programov, za katere ima Alma Mater s strani Republike Slovenije dodeljeno koncesijo, se obračunajo prispevki za vpis, kot so navedeni v Ceniku Alma Mater.

Alma Mater lahko v času študija zaračuna tudi druge prispevke za študij, kot so navedeni v Ceniku Alma Mater.

**8. člen**

**(stroški ekskurzij oz. dela na terenu)**

Stroške, povezane z izvajanjem študijskega programa na terenu in z organizacijo strokovnih ekskurzij (prevoz, namestitev ipd.), lahko Alma Mater zaračuna po dejanskih stroških na udeleženca. Ti stroški ne smejo vključevati stroškov dela in povračil stroškov visokošolskih učiteljev in sodelavcev (dnevnice, prevoz, namestitev).

9. člen

**(stroški kliničnega usposabljanja**

**oziroma praktičnega izobraževanja )**

Stroške povezane z vključevanjem v klinično usposabljanje oziroma praktičnega izobraževanja, kot so povračilo stroškov malice in stroškov prevoza, so dolžni poravnati študentje sami glede na dejansko porabo in zahteve posamezne učne ustanove.

V kolikor se študent prijavi na klinično usposabljanje in nanj brez predhodne odjave in brez opravičljivega razloga ne pristopi, mora poravnati nastale stroške določene s cenikom Alma Mater. Za ponovno prijavo na opravljanje kliničnega usposabljanja mora študent oddati vlogo na Komisijo za študijske zadeve.

Študent, ki se sredi leta izpiše iz študijskega programa se mora v primeru prijave na klinično usposabljanje pri izpisu iz študijskega programa od kliničnega usposabljanja odjaviti, sicer mora poravnati nastale stroške določene s cenikom Alma Mater.

**10. člen**

**(zavarovanje)**

Študenti morajo biti (po predpisih ZPIZ in ZZVZZ) zavarovani, če so vpisani v študijski program, ki zaradi svoje vsebine oziroma praktičnega dela vključuje posebna tveganja.

Upravni odbor lahko v svojih pravilih določi, da dodatne stroške za zavarovanje krije Alma Mater, ali, da morajo študenti, zaradi posebnih tveganj pri študijskem procesu, skleniti kolektivno nezgodno zavarovanje. Študij, ki predstavlja posebno tveganje, je študij Fizioterapije, Zdravstvene nege in Socialne gerontologije (vs in uni program) ter ostali dodiplomski študijski programi, kjer je obvezna praksa. Zavarovalno premijo plača študent po dejanskih stroških, pri čemer Alma Mater določi minimalni obseg zavarovanja.

Upravni odbor lahko odloči, da je kolektivno nezgodno zavarovanje vključeno v znesek vpisnine in ga študenti plačajo skupaj z vpisnino.

**11. člen**

**(izdaja dvojnikov)**

Cena za dvojnik posameznih dokumentov je določena v ceniku Alma Mater.

**12. člen**

**(opravljanje izpita)**

V šolnino je vključeno opravljanje izpita na dveh izpitnih rokih, razen pri predmetnih, kjer je določeno drugače. Navedeno smiselno velja tudi za opravljanje kolokvijev in delnih izpitov.

Prispevki za kritje stroškov izdaje potrdil, sklepov, opravljanja izpitov na tretjem in nadaljnjih razpisanih izpitnih rokih, opravljanj komisijskih ali diferencialnih izpitov ter stroški vodenja posebnih postopkov in izdaje listin na podlagi teh postopkov so natančneje opredeljeni v ceniku Alma Mater.

V primeru diferencialnega izpita so v plačilo zajeta predavanja, seminarske vaje pri predmetu, klinične vaje pri predmetu, opravljanje študijskih obveznosti ter dostop do študijskega gradiva ter ostalih informacijskih tehnologij na Alma Mater. V sklopu plačila diferencialnega izpita lahko študent pristopi na izpit/kolokvij/delni izpit dvakrat. Če v dveh poskusih ne uspe zaključiti predmeta, se strošek diferencialnega izpita ponovno zaračuna.

**13. člen**

**(prepozna prijava na izpit/kolokvij/delni izpit)**

Študent se mora za izpit prijaviti najkasneje sedem delovnih dni pred razpisanim izpitnim rokom.

Če se študent prijavi po roku iz prejšnjega odstavka, krije dodatne stroške prepozne prijave po Ceniku Alma Mater. Na dan izpita prijava ni mogoča.

**14. člen**

**(prepozna odjava na izpit/kolokvij/delni izpit)**

Študent se lahko odjavi od izpita najkasneje tri dni pred izpitom. Odjava je elektronska preko VIS-a. Na dan izpita odjava ni možna. Če se študent odjavi po roku iz prejšnjega odstavka, krije dodatne stroške prepozne odjave po Ceniku Alma Mater.

**15. člen**

**(priznavanje študijskih obveznosti)**

Kandidati za vpis na študij na Alma Mater, ki bi želeli pred vpisom prejeti sklep Komisije za študijske zadeve o priznanih izpitih, opravljenih na drugih fakultetah, morajo k prošnji priložiti tudi potrdilo o plačilu stroškov za izdajo sklepa (razen za izpite, opravljene na Alma Mater) kot je predvideno v Ceniku Alma Mater za tekoče študijsko leto. Upravni odbor lahko sklene, da se v primeru vpisa na študijski program na Alma Mater, ta znesek odšteje od plačila šolnine.

Na podlagi odločbe o priznavanju formalnega ali neformalnega znanja, lahko študenti samoplačniki uveljavljajo znižanje šolnine za tekoče študijsko leto. Znižanje šolnine lahko uveljavljajo tisti, katerim je bilo v posameznem letniku priznanih vsaj 20 ECTS. Šolnina se zniža za 30%, če je študentu priznano od 20 ECTS - 30 ECTS v posameznem letniku. Šolnina se zniža za 50%, če je študentu priznano od 31 ECTS – 40 ECTS v posameznem letniku. Pri znižanju šolnine se upoštevajo le v celoti priznane študijske obveznosti, ne pa tudi delno priznanje predmeta.

Prošnja za priznavanje študijskih obveznosti opravljenih drugje se lahko vloži najkasneje do 15. novembra za tekoče študijsko leto.

Prošnja za znižanje šolnine študentov samoplačnikov se lahko vloži najkasneje do 15. decembra za tekoče študijsko leto, razen, če je študent prošnjo iz prejšnjega odstavka vložil pravočasno, pa o njej pristojna komisija še ni odločila oziroma študentu odločitev še ni bila vročena.

Priznavanje formalnega in neformalnega v tujini pridobljenega izobraževanja se zaračuna po ceniku storitev Alma Mater za študij v tujem jeziku. V kolikor kandidat na podlagi odločbe napreduje v višji letnik, se tudi to zaračuna v skladu s cenikom Alma Mater. Ta strošek se študentu ne povrne, kot je to v primeru priznavanja izobraževanja pridobljenega v Sloveniji.

**16. sklep**

**(izjemni/pogojni vpis v višji letnik)**

Študent se lahko izjemoma vpiše v višji letnik, četudi ni opravil vseh obveznosti in pogojev za napredovanje v višji letnik in če ima zatoutemeljene razloge. Prošnja za izjemni vpis v višji letnik se zaračuna v skladu s cenikom Alma Mater.

**17. sklep**

**(prošnja za podaljšanje veljavnosti dispozicije zaključnega dela)**

Zaključno delo mora študent oddati najpozneje v dvanajstih mesecih po potrditvi prijave dispozicije, v primeru doktorske disertacije pa najpozneje v 24 mesecih, sicer lahko zaprosi za podaljšanje roka za izdelavo zaključnega dela. Prošnjo lahko odda najkasneje en mesec pred potekom roka in ob oddaji prošnje mora tudi poravnati obravnavo prošnje v skladu s cenikom Alma Mater.

**18. sklep**

**(tehnični pregled)**

**Prvi tehnični pregled je vključen v šolnino. Od 1. 6. 2021 dalje se uvede plačljivost nadaljnjih tehničnih pregledov. Drugi in vsak naslednji tehnični pregled je plačljiv v skladu s cenikom ~~(50 EUR)~~. V primeru, da študent pri prvem pregledu dobi popravek in pri naslednji oddaji vse popravke dosledno upošteva, se to šteje v delovni proces prvega pregleda.** Dokler študent ne poravna svojih obveznosti, se tehnični pregled ne izvede. Enako velja za pregled dispozicije doktorske disertacije.

**IV. Šolnine**

**19. člen**

**(šolnina)**

Alma Mater zaračunava šolnino za šolsko leto, ki traja od 1. oktobra do 30. septembra naslednjega koledarskega leta:

* študij po dodiplomskih izrednih rednih samoplačniških študijskih programih,
* podiplomske študijske programe ter
* študijske programe za izpopolnjevanje.

Študentje, ki se vpisujejo na redna študijska mesta študijskih programov, za katere ima Alma Mater, s strani Republike Slovenije dodeljeno koncesijo, ne plačujejo šolnine, v kolikor še nimajo pridobljene izobrazbe, ki ustreza najmanj ravni izobrazbe, pridobljene po študijskem programu v katerega se vpisujejo oziroma so vpisani.

Šolnina se študentom, ki so državljani Republike Slovenije, na rednem študiju po študijskih programih prve in druge stopnje ne zaračuna, če je študent že izkoristil pravico, da lahko enkrat v času študija ponavlja letnik ali spremeni študijski program ali smer zaradi neizpolnitve obveznosti v prejšnji smeri ali študijskem programu, pa se je vpisal v višji letnik, kot je že bil vpisan na isti stopnji študija.

Državljanom Republike Slovenije se na vzporednem rednem študiju po študijskih programih prve in druge stopnje, v katerega se je študent vpisal na vpisna mesta za vzporedni študij, se šolnina ne zaračuna, če je študent že vpisan v študijski program, po katerem doseže izobrazbo, ki ustreza najmanj ravni izobrazbe, pridobljene po študijskem programu vzporednega študija.

Oseba, ki ji je status študenta prenehal zaradi izpisa iz študijskega programa oziroma smeri, se v ta študijski program oziroma smer lahko znova vpiše. Za študij iz prejšnjega stavka se zaračuna šolnina.

**20. člen**

**(nadstandardno izvajanje programa)**

Kriterije oziroma merila za nadstandardno izvajanje programa opredeli Alma Mater za vsak program posebej.

Kriterije oz. merila za nadstandardno izvajanje programa sprejmeta Senat in Upravni odbor Alma Mater pred razpisom za naslednje študijsko leto.

Pri določanju šolnine mora Alma Mater upoštevati dejanske stroške, ki jih povzroči izvajanje nadstandarda iz prejšnjega odstavka.

**21. člen**

**(šolnina za tuje študente)**

Tujci in Slovenci brez slovenskega državljanstva, ki se izobražujejo na Alma Mater v tujem jeziku, plačujejo šolnino v skladu s cenikom Alma Mater, ki ga sprejme Upravni odbor.

Upravni odbor lahko sprejme poseben cenik za študij v tujem jeziku.

**22. člen**

**(šolnina za ponavljanje letnika in plačilo po KT)**

Šolnina za ponavljanje letnika ne sme biti višja od šolnine za prvi vpis v posamezni letnik študijskega programa. Cena absolventskega staža je izenačena s ceno ponavljanja letnika.

V primeru, da študent v enem študijskem letu opravi več kot 60 kreditnih točk (KT), mora presežek plačati po kreditnih točkah, **pri čemer se cena presežene KT obračuna tako, da se šolnina letnika deli z 60 KT.** Študent mora povečanje opravljanja KT sporočiti v referat.

**V primeru, da študent v enem letniku opravlja povečano število kreditnih točk, v naslednjem letniku pa ima priznane izpite, ki jih ne rabi opravljat ali obratno, se presežek KT in znižanje KT poračunata.**

**Kreditne točke iz prejšnjih odstavkov se zaračunavajo v študijskem letu v katerem študent opravlja več KT, če pa študent povečanja opravljana večjega števila kreditnih točk ne sporoči v referat, se mu lahko zaračunajo v naslednjem študijskem letu.**

**V. Izračun šolnine**

**23. člen**

**(izračun šolnine)**

Elementi za izračun stroškov za letnik študijskih programov so:

1. neposredni stroški dela:
	* plače izvajalcev,
	* obveznosti in prispevki delodajalca ob izplačilu plač,
	* druga izplačila osebnih prejemkov,
	* avtorske pogodbe,
	* pogodbeno delo,
	* drugi potrebni stroški
2. neposredni stroški materiala
	* stroški posebnega materiala (laboratorijski material,…),
	* stroški tiskanja pogodb in virmanov,
	* skripta, literatura,
	* terenske vaje,
	* stroški izdelave diplomskega dela,
	* drugi potrebni stroški
3. posredni stroški:
	* električna energija, voda, ogrevanje, komunalne storitve,
	* čiščenje, varovanje, najemnine,
	* stroški upravno-administrativnih in strokovno-tehničnih služb,
	* stroški opravljanja raziskovalnega dela visokošolskih učiteljev,
	* amortizacija opreme in objektov, potrebnih za izvedbo študijskega programa, in
	* drugi posredni stroški

Pri izračunu stroškov se ne upoštevajo elementi oziroma stroški, za katere se sredstva zagotavljajo iz javnih oziroma drugih namenskih virov.

**24. člen**

**(sofinanciranje študija)**

Ne glede na določbe tega pravilnika mora Alma Mater v primeru sofinanciranja študija s strani pristojnega ministrstva upoštevati normirano šolnino.

**25. člen**

**(šolnina za zaključna dela za kandidate brez statusa)**

Za zaračunavanje stroškov za pripravo diplomskega, magistrskega in doktorskega dela oseb brez statusa se smiselno uporabljajo določbe tega pravilnika.

**VI. Drugi prispevki**

**26. člen**

**(stroški priznavanja tujega izobraževanja)**

Stroški postopka priznavanja tujega izobraževanja za namen nadaljevanja študija se prosilcem zaračunavajo v skladu s cenikom Alma Mater**.**

**27. člen**

**(stroški postopka za izvolitev v naziv)**

Stroški postopka za izvolitev v naziv ali za priznavanje v tujini pridobljenega naziva visokošolskega učitelja, znanstvenega delavca ali visokošolskega sodelavca se zaračunavajo osebam, ki niso zaposlene na Alma Mater in niso visokošolski učitelji na Alma Mater, razen v primerih posebnega sporazuma med Alma Mater in drugo univerzo oziroma samostojnim visokošolskim zavodom oziroma institucijo se zaračunajo v skladu s cenikom Alma Mater.

**VII. Način in pogoji plačila šolnin in prispevkov**

**28. člen**

**(kriteriji plačila šolnin)**

Način plačila šolnin in prispevkov, pogoji plačila šolnin, oprostitve oziroma znižanja plačil, opredeli Alma Materin pri tem upošteva:

a) Šolnina za študij na dodiplomskih in podiplomskih študijskih programih se plačuje za vsako študijsko leto posebej oziroma za vsak letnik, ki ga študent vpiše, za študijske programe za izpopolnjevanje pa za čas, v katerem trajajo.

b) Pri opredelitvi pogojev za znižanje šolnin in oprostitev plačila šolnin ali drugih obveznosti upošteva praviloma zdravstvene, finančne, socialne in druge standardne kriterije.

Alma Mater sklene pogodbo o izobraževanju s študentom, ki plača šolnino. V pogodbi opredeli tudi način plačila šolnine (obročno plačevanje) ter druge medsebojne pravice in obveznosti.

Alma Mater lahko v primeru zamude plačila zaračunava zamudne obresti v višini kot jo določa vsakokratni Zakon o predpisani obrestni meri zamudnih obresti in znesek opomina kot je določen v ceniku Alma Mater.

Študentu se lahko podaljša zapadlost posameznih obrokov, v kolikor na podlagi pisne prošnje z dokazili izkaže posebno socialno stanje, vendar tako, da vsi obroki šolnine zapadejo najkasneje do 15. junija tekočega šolskega leta.

**29. člen**

**(plačilo šolnine v primeru izpisa iz študija)**

Študent je dolžan plačati šolnino tudi takrat, kadar se pred zaključkom študijskega leta izpiše iz Alma Mater, razen kadar pogodba o medsebojnih obveznostih določa drugače.

**VIII. Ponavljanje letnika**

**30. člen**

**(šolnina za ponavljanje letnika)**

**Študent lahko ponavlja letnik, v primeru da ni izpolnil pogojev za napredovanje v višji letnik in da izpolnjuje pogoje za ponavljanje, vezane na status študenta.**

**Študent, ki nima pogojev za ponavljanje letnika in ni izpolnil pogojev za napredovanje v višji letnik, opravlja manjkajoče obveznosti po KT in jih plača v skladu s cenikom Alma Mater.**

**Absolventski staž je vezan na status študenta. Plačilo absolventskega staža je izenačeno s plačilom ponavljanja letnika.**

**Za ponavljanje letnika se plača najmanj 1/3 cene programa, v katerega je vpisan študent, razen, če Upravni odbor določi drugače v ceniku Alma Mater.**

**Študent, ki ponavlja letnik in ki plača šolnino za ponavljanje letnika, ohrani na** Alma Mater **vse pravice iz prejšnjega letnika v katerega je bil vpisan in jih še ni izkoristil.**

**Tretji in nadaljnji pristop na izpit/kolokvij/delni izpit se plača po Ceniku Alma Mater tudi za študente, ki ponavljajo letnik.**

Študent, ki ne ponavlja letnika ali ne napreduje v višji letnik, izgubi status študenta. Za dokončanje šolanja se študentu omogoči sprotno plačevanje izpitov, glede na manjkajoče kreditne točke. Cena kreditne točke se izračuna tako, da se šolnina deli na 60 kreditnih točk. Opravljanje zaključnega dela se v ceniku Alma Mater opredeli posebej.

**Študentom, ki se jim zaradi opravičljivih razlogov iz 26.k. člena Statuta Alma Mater v zvezi s tretjim odstavkom 70. člena ZVIS-k podaljša status študenta, se šolnina ne zaračuna, plačati pa morajo stroške vpisnine in obravnavo prošnje na komisiji.**

**Četrti odstavek 28. člena prične veljati s študijskim letom 2019/20.**

Študentje, ki se vpisujejo na redna študijska mesta študijskih programov, za katere ima Alma Mater Europaea – Evropski center, Maribor, s strani Republike Slovenije dodeljeno koncesijo, imajo pravico da enkrat tekom študija ponavljajo letnik oziroma se vpišejo v absolventski staž, v kolikor imajo to pravico po 66. členu Zakona o visokem šolstvu.

**IX. Plačilo zaključnih del**

**31. člen**

**(diplomiranje)**

Če študent diplomira v času vpisa v tretji letnik, nima dodatnih stroškov za diplomiranje.

Če študent samo prijavi dispozicijo v tretjem letniku in ne uspe zagovarjati zaključnega dela in diplomirati, plača strošek diplomskega dela po ceniku Alma Mater. Ta strošek mu velja do datuma veljavnosti diplomskega dela. Če v tem času ne uspe diplomirati, mora ponoviti postopek prijave diplomskega dela in s tem tudi ponovno poravnati strošek diplomiranja po ceniku Alma Mater.

Če študent vpiše absolventski staž, ima plačilo diplomskega dela vključen v šolnino za absolventski staž. V kolikor študent ne uspe diplomirati v času absolventskega staža, mora ponovno poravnati strošek diplomiranja, četudi ima potrjeno dispozicijo.

Če študent v času diplomiranja nima statusa, mora poravnati strošek diplomskega dela po ceniku Alma Mater. Plačilo diplomiranja velja do datuma veljavnosti diplomskega dela. Če v tem času ne uspe diplomirati, mora ponoviti postopek prijave diplomskega dela in s tem tudi ponovno poravnati strošek diplomiranja po ceniku Alma Mater.

Strošek diplomiranja se poravna ob oddaji dispozicije diplomskega dela.

**32. člen**

**(magistriranje)**

Če študent magistrira v času vpisa v drugi letnik, nima dodatnih stroškov za magistriranje.

Če študent samo prijavi dispozicijo v drugem letniku in ne uspe zagovarjati zaključnega dela in magistrirati, plača strošek magistrskega dela po ceniku Alma Mater. Ta strošek mu velja do datuma veljavnosti magistrskega dela. Če v tem času ne uspe magistrirati, mora ponoviti postopek prijave magistrskega dela in s tem tudi ponovno poravnati strošek magistriranja po ceniku Alma Mater.

Če študent vpiše absolventski staž, ima plačilo magistrskega dela vključen v šolnino za absolventski staž. V kolikor študent ne uspe magistrirati v času absolventskega staža, mora ponovno poravnati strošek magistriranja, četudi ima potrjeno dispozicijo.

Če študent v času magistriranja nima statusa, mora poravnati strošek magistrskega dela po ceniku Alma Mater. Plačilo magistriranja velja do datuma veljavnosti magistrskega dela. Če v tem času ne uspe magistrirati, mora ponoviti postopek prijave magistrskega dela in s tem tudi ponovno poravnati strošek magistriranja po ceniku Alma Mater.

Strošek magistriranja se poravna ob oddaji dispozicije magistrskega dela.

**33. člen**

**(doktoriranje)**

Doktorski študenti imajo po končanem tretjem letniku v primeru potrjene dispozicije pravico zagovarjati doktorsko disertacijo brez dodatnih stroškov do datuma veljavnosti dispozicije.

Če študent vpiše absolventski staž, ima postopek doktoriranja vključen v šolnino za absolventski staž. V kolikor študent ne uspe doktorirati v času absolventskega staža ima pravico zagovarjati doktorsko disertacijo brez dodatnih stroškov do dneva veljavnosti dispozicije.

Če študentu poteče status pred potrditvijo dispozicije, plača postopek doktoriranja po ceniku Alma Mater.

Če študentu poteče veljavnost dispozicije, mora ponoviti postopek prijave in s tem poravnati strošek doktoriranja po ceniku Alma Mater.

**X. Možnost opravljanja obveznosti za osebe brez statusa študenta**

**34. člen**

**(plačilo obveznosti za kandidate brez statusa)**

**Študijske obveznosti programa** Alma Mater **lahko opravljajo tudi osebe brez statusa:**

**- evidenčno vpisani,**

**- občani, ki opravljajo študijske obveznosti,**

**- pavzerji,**

**- druge osebe brez statusa.**

**Študent, ki ni opravil vseh študijskih obveznosti za vpis v višji letnik, lahko opravlja obveznosti študijskega programa tudi kot oseba brez statusa študenta.**

**V primeru, da oseba iz prejšnjega odstavka opravlja študijske obveznosti na** Alma Mater**, plačuje posamezne storitve po ceniku Alma Mater.**

**V primeru, da oseba brez statusa študenta, še ni poslušala predavanj in opravila vseh predpisanih študijskih obveznosti (klinične vaje ali drugo) na** Alma Mater**, mora izvesti vse obveznosti pri predmetu, pri čemer se cena izvedbe predmeta z izpitom obračuna tako, da se šolnina letnika deli z 60 KT in pomnoži s številom KT predmeta.** V kolikor je predmet sestavljen iz več delov ali kolokvijev, se opravljanje obveznosti zaračuna za vsak del posebej po KT.

V sklopu posameznega plačila opravljanja študijskih obveznosti po KT ima kandidat vključeno opravljanje vaj, predavanj in vseh ostalih obveznosti pri predmetu in dva pristopa k izpitu/delnemu izpitu/kolokviju, če le teh še ni izkoristil in če organizacija študija to omogoča. Sicer plača vsak tretji in nadaljnji pristop k izpitu/delnemu izpitu/kolokviju v skladu s cenikom Alma Mater. V kolikor gre za komisijski pristop k izpitu, se komisijski pristop plača posebej po ceniku Alma Mater.

**V kolikor želi študent brez statusa opravljati klinično/praktično usposabljanje, mora o tem obvestiti Referat za študijske zadeve vsaj 3 tedne pred pričetkom prakse. Le to se zaračuna v skladu s cenikom Alma Mater. Račun mora biti poravnan vsaj 3 dni pred pričetkom opravljanja prakse.**

**XI. Izdaja potrdil**

**35. člen**

**(potrdila za osebe brez statusa)**

**Za študente brez statusa se zaračunajo v skladu s Cenikom Alma Mater naslednja potrdila:**

* + Izdaja potrdila o opravljenih izpitih oziroma o doseženi povprečni oceni
	+ Izdaja potrdila o vpisu
	+ Izdaja izpisnice, podpisana s strani predsednika Alma Mater
	+ Izdaja drugih potrdil v skladu s Pravilnikom o prispevkih
	+ Izdaja drugih potrdil v tujem jeziku v skladu s Pravilnikom o prispevkih

**Strokovne službe izdajo želeno potrdilo v roku 7 dni od prejema potrdila o plačilu. Račun se izstavi v roku 3 dneh od prošnje študenta. V primeru priprave nestandardiziranega potrdila, se lahko čas za pripravo potrdila podaljša na 14 dni od prejema potrdila o plačilu.**

**Ne glede na status študenta, se v skladu s cenikom Alma Mater zaračuna izdaja naslednjih potrdil:**

* + Izdaja potrdila o verodostojnosti izdanih dokumentov, podpisano s strani predsednika Alma Mater
	+ Izdaja potrjenega učnega načrta

**Strokovne službe izdajo želeno potrdilo v roku 7 dni od prejema potrdila o plačilu. Račun se izstavi v roku 3 dneh od prošnje študenta.**

**Potrdila se izdajo v primeru, da ima študent poravnane vse študijske obveznosti.**

**XII. Postopek sprejemanja cenika**

**36. člen**

**(sprejemanje cenika)**

Strokovne službe  Alma Mater pripravijo predloge za:

* del cenika, ki se nanaša na vpisnine in druge prispevke, ter
* izhodišča za izračun šolnin

in jih posredujejo predsedniku Alma Mater ter Upravnemu odboru Alma Mater.

Upravni odbor Alma Mater potrdi celoten cenik za naslednje študijsko leto.

V kolikor Upravni odbor ne sprejme cenika, velja cenik prejšnjega šolskega leta.

**37. člen**

**(objava cenika)**

Potrjen cenik, ki ga podpiše predsednik Upravnega odbora se objavi na spletni strani Alma Mater.

**XIII. Spremljanje izvajanja in kontrola**

**38. člen**

**(istovetnost cenika)**

Tajništvo Alma Mater je dolžno preveriti istovetnost objavljenih cenikov s cenikom, ki ga je sprejel Upravni odbor.

V primeru kršitev določb tega pravilnika sprejme končno odločitev Upravni odbor Alma Mater.

**XIV. Prehodni in končni določbi**

**39. člen**

Obvezna priloga tega pravilnika je cenik storitev, ki se posodablja pred vsakim študijskim letom in je objavljen na spletni strani Alma Mater.

**40. člen**

Pravilnik začne veljati z dnem sprejema in se prične uporabljati za študijsko leto 2020/2021.

Datum: 01. 06. 2021,

Spremembe: 19.6.2012, 20.5.2013, 17.7.2015, 15. 2. 2019, 01.06.2021, 28.09.2023.

|  |  |
| --- | --- |
|  | Alma Mater Europaea – Evropski center, MariborPredsednik Upravnega odboraSmiljan Perovič, univ. dipl. ing. l.r. |